Man wou grens na Botswana met R1,75 m. oorsteek | Netwerk24
Man wou grens na Botswana met R1,75 m. oorsteek
Nicolas Fouché Foto: Verskaf
'n Man van Bon Accord in Pretoria-Noord is Dinsdag in die landdroshof in Lephalale, Limpopo, skuldig bevind en vyf jaar tronkstraf opgelê vir geldwassery.
Mashudu Malabi-Dzhangi, woordvoerder van die nasionale vervolgingsgesag (NVG) in Limpopo, sê Nicolas Fouché (25) is op 7 Augustus 2019 by die Stockpoort-grenspos in hegtenis geneem toe hy die grens na Botswana met sowat R1,75 miljoen wou oorsteek. Hy het met 'n huurmotor van Gauteng na Botswana gereis.
"Die beskuldigde het kontant in 'n sak in die bagasieruim van sy huurmotor versteek. Hy is in hegtenis geneem en het later skuld op aanklagte van geldwassery en die oortreding van die regulasies vir valutabeheer beken," sê Malabi-Dzhangi.
Fouché is op 'n aanklag van geldwassery tot vier jaar tronkstraf gevonnis wat vir vyf jaar opgeskort is op voorwaarde dat hy nie in dié tydperk vir dieselfde oortreding aangekla word nie. Hy is op 'n aanklag van die oortreding vir valutabeheer tot vyf jaar direkte tronkstraf gevonnis.